Καστοριά 3.10.2025

ΧΑΙΡΕΤΙΣΜΟΣ ΠΡΟΕΔΡΟΥ Κ.Ε.Δ.Ε.ΛΑΖΑΡΟΥ ΚΥΡΙΖΟΓΛΟΥ

Στο 55ο Πανελλήνιο Δημοσιογραφικό Συνέδριο της Ένωσης Συντακτών Επαρχιακού Τύπου

Κύριε Πρόεδρε της Ένωσης Συντακτών Επαρχιακού Τύπου,

Σας ευχαριστούμε ως ΚΕΔΕ αλλά κι εγώ προσωπικά για την πρόσκληση στο 55ο Πανελλήνιο Δημοσιογραφικό Συνέδριο της Ένωσής σας.

Συγχαίρουμε θερμά την Ένωσή σας και τους συνδιοργανωτές: την Περιφέρεια Δυτικής Μακεδονίας, την Περιφερειακή Ενότητα Καστοριάς, Άργους- Ορεστικού, Νεστορίου, το Επιμελητήριο Καστοριάς, την Εταιρεία Τουρισμού Δυτικής Μακεδονίας και την “Μακεδνός Α.Ε.” του Δήμου Καστοριάς για την συνδιοργάνωση και την επιλογή της πόλεως της Καστοριάς, γενέθλιο τόπο μου αλλά και που νοηματοδοτεί πολλά πράγματα ταυτοχρόνως.

Μία πόλη με πολύ μεγάλη ιστορία, ακριτική έπαλξη με μεγάλη συνεισφορά στην πατρίδα, με ιδιαίτερη ξεχωριστή ομορφιά και απαράμιλλο φυσικό κάλλος, μια περιοχή η Δυτική Μακεδονία που πρέπει να τύχει ιδιαίτερης κρατικής μέριμνας και φροντίδας.

Πού και πώς όμως προσδιορίζεται η ύπαρξη, ο ρόλος, η λειτουργία του Τύπου; Φυσικά στο Σύνταγμα της Ελλάδος, άρθρο 14 και από τον κοινό νομοθέτη.

Σύμφωνα με το άρθρο 14 του Συντάγματος:

“1. Kαθένας μπορεί να εκφράζει και να διαδίδει προφορικά, γραπτά και δια του τύπου τους στοχασμούς του τηρώντας τους νόμους του Kράτους.

2. O τύπος είναι ελεύθερος. H λογοκρισία και κάθε άλλο προληπτικό μέτρο απαγορεύονται.

…………………………………………………………………………………………………………….

5. Καθένας ο οποίος θίγεται από ανακριβές δημοσίευμα ή εκπομπή έχει δικαίωμα απάντησης, το δε μέσο ενημέρωσης έχει αντιστοίχως υποχρέωση πλήρους και άμεσης επανόρθωσης. Καθένας ο οποίος θίγεται από υβριστικό ή δυσφημιστικό δημοσίευμα ή εκπομπή έχει, επίσης, δικαίωμα απάντησης, το δε μέσο ενημέρωσης έχει αντιστοίχως υποχρέωση άμεσης δημοσίευσης ή μετάδοσης της απάντησης. Νόμος ορίζει τον τρόπο με τον οποίο ασκείται το δικαίωμα απάντησης και διασφαλίζεται η πλήρης και άμεση επανόρθωση ή η δημοσίευση και μετάδοση της απάντησης.

……………………………………………………………………………………………………………..

9. Το ιδιοκτησιακό καθεστώς, η οικονομική κατάσταση και τα μέσα χρηματοδότησης των μέσων ενημέρωσης πρέπει να γίνονται γνωστά, όπως νόμος ορίζει. Νόμος προβλέπει τα μέτρα και τους περιορισμούς που είναι αναγκαίοι για την πλήρη διασφάλιση της διαφάνειας και της πολυφωνίας στην ενημέρωση. Απαγορεύεται η συγκέντρωση του ελέγχου περισσότερων μέσων ενημέρωσης της αυτής ή άλλης μορφής. Απαγορεύεται ειδικότερα η συγκέντρωση περισσότερων του ενός ηλεκτρονικών μέσων ενημέρωσης της αυτής μορφής, όπως νόμος ορίζει. Η ιδιότητα του ιδιοκτήτη, του εταίρου, του βασικού μετόχου ή του διευθυντικού στελέχους επιχείρησης μέσων ενημέρωσης είναι ασυμβίβαστη με την ιδιότητα του ιδιοκτήτη, του εταίρου, του βασικού μετόχου ή του διευθυντικού στελέχους επιχείρησης που αναλαμβάνει έναντι του Δημοσίου ή νομικού προσώπου του ευρύτερου δημόσιου τομέα την εκτέλεση έργων ή προμηθειών ή την παροχή υπηρεσιών. Η απαγόρευση του προηγούμενου εδαφίου καταλαμβάνει και κάθε είδους παρένθετα πρόσωπα, όπως συζύγους, συγγενείς, οικονομικά εξαρτημένα άτομα ή εταιρείες. Νόμος ορίζει τις ειδικότερες ρυθμίσεις, τις κυρώσεις που μπορεί να φθάνουν μέχρι την ανάκληση της άδειας ραδιοφωνικού ή τηλεοπτικού σταθμού και μέχρι την απαγόρευση σύναψης ή την ακύρωση της σχετικής σύμβασης, καθώς και τους τρόπους ελέγχου και τις εγγυήσεις αποτροπής των καταστρατηγήσεων των προηγούμενων εδαφίων.”

Αυτή η παράγραφος 9 του άρθρου 14 του Συντάγματος προστέθηκε με την Συνταγματική Αναθεώρηση στο Σύνταγμα του 1975 που έγινε το 2001, για την καταπολέμηση του φαινομένου της λεγόμενης διαπλοκής. Τώρα θίγεται το ερώτημα: τηρούνται τα ανωτέρω από τον Τύπο, έντυπο και ηλεκτρονικό; Ναι από την πλειοψηφία του Τύπου. Όχι από όλα τα έντυπα. Όλοι μας, οι παροικούντες την Ιερουσαλήμ γνωρίζουμε τι γίνεται.

Κυρίες και Κύριοι,

Στέκομαι ιδιαίτερα στην σχέση των πολιτικών μιας περιοχής, μιας επαρχίας, με μια επαρχιακή εφημερίδα. Σχέση κοινωνικά ισχυρή. Είναι γνωστά και τα προβλήματα που αντιμετωπίζει ο επαρχιακός Τύπος, με την εισβολή των λεγομένων μέσων κοινωνικής δικτύωσης και της τεχνολογίας στη ζωή μας και την ενημέρωση.

Ιδιαίτερα επισημαίνουμε τον σημαντικό ρόλο του επαρχιακού Τύπου και των συντακτών του στους αγώνες της Πατρίδας μας, σε όλες τις ιστορικές περιόδους (Τουρκοκρατίας, Επανάσταση 1821, Μακεδονικός Αγώνας 1904-1913, Α’ Παγκόσμιος Πόλεμος 1914-1918, Β’ Παγκόσμιος Πόλεμος 1940-1944).

Το κράτος πρέπει πάντοτε να δείχνει την ιδιαίτερη μέριμνά του και ζεστασιά, την υποστήριξή του στον επαρχιακό Τύπο.

Ως Κεντρική Ένωση Δήμων Ελλάδος χαιρετίζουμε τις εργασίες του 55ου Συνεδρίου της Ένωσης Συντακτών Επαρχιακού Τύπου κι ευχόμαστε καλή επιτυχία στις εργασίες του.